Pretoriase polisieman met eie wapen doodgeskiet(Argieffoto: SA Polisie) ŉ Speurder verbonde aan die Garsfontein-polisie in Pretoria is Saterdagoggend doodgeskiet, glo deur dieselfde verdagte wat hy en twee kollegas op ŉ aanklag van ernstige aanranding in hegtenis wou neem. Die drie speurders het vanoggend inligting opgevolg en die verdagte omstreeks 10:30 op die hoek van Garstfonteinweg en Rubensteinrylaan, in die ooste van die stad, genader. Die verdagte het die beamptes met klippe bestook. “Terwyl hulle hom in hegtenis probeer neem het, het die verdagte een van die polisielede se vuurwapens gegryp en hom doodgeskiet,” het kol. Brenda Muridili, polisiewoordvoerder, gesê. “Die ander polisielede het gereageer en die verdagte is gewond. Hy word aangekla van moord en poging tot moord en sal in die hof verskyn sodra sy mediese toestand dit toelaat.” Die verdagte word in dié stadium nog in ŉ hospitaal in die stad behandel.